ธปท.กำชับแบงก์ อี-วอลเล็ตต้องปลอดภัย
ปัจจุบันธนาคารพาณิชย์หลายแห่งหันมาให้ความสนใจที่จะพัฒนาบริการทางการเงินผ่านมือถือ
18 พ.ย. 2558

โดย...พรสวรรค์ นันทะ
ปัจจุบันธนาคารพาณิชย์หลายแห่งหันมาให้ความสนใจที่จะพัฒนาบริการทางการเงินผ่านมือถือ เพื่อรับมือกับพฤติกรรมการทำธุรกรรมทางการเงินของคนรุ่นใหม่ที่เปลี่ยนแปลงไป โดยธนาคารพาณิชย์แต่ละแห่งจะจับมือกับพันธมิตรเครือข่ายมือถือ ไม่ว่าจะเป็นค่าย เอไอเอส ดีแทค หรือทรู หรือทั้ง 3 ค่ายมือถือ โดยเชื่อว่าหลังการประมูลคลื่นความถี่ 4จี เสร็จสิ้น จะยิ่งทำให้บริการที่เกี่ยวข้องกับธุรกรรมทางการเงินผ่านมือถือมีปริมาณสูงขึ้น ขณะที่ธนาคารแห่งประเทศไทย (ธปท.) ได้กำชับให้ผู้บริการระมัดระวังเรื่องความปลอดภัยด้านข้อมูลของลูกค้า
ทองอุไร ลิ้มปิติ รองผู้ว่าการ ด้านเสถียรภาพสถาบันการเงิน ธปท. กล่าวว่า ต้องให้ผู้ให้บริการการโอนเงินข้ามแอพพลิเคชั่นกระเป๋าเงินออนไลน์ หรืออี-วอลเล็ต ระมัดระวังความปลอดภัยให้มาก เพราะเป็นเรื่องที่ ธปท.ห่วงที่สุด โดยเฉพาะมัลแวร์หรือการขโมยข้อมูลทางออนไลน์ที่อาจจะเข้ามาสร้างความเสียหายต่อผู้ใช้บริการโอนเงินผ่านกระเป๋าเงินออนไลน์ได้
รองผู้ว่าการ ธปท. ระบุว่า เพื่อป้องกันปัญหาดังกล่าว ผู้ให้บริการต้องให้ความรู้และแนะนำให้ผู้ใช้บริการทราบ และตระหนักระวังภัยจากมัลแวร์ที่จะเข้ามาสร้างความเสียหายในการทำธุรกรรมทางการเงินผ่านกระเป๋าเงินออนไลน์ด้วย เพราะผู้ใช้บริการหรือลูกค้ามักไม่ทราบเรื่องเหล่านี้
ขณะเดียวกัน ในส่วนของ ธปท.ยังเตรียมการเดินหน้าพัฒนาระบบการชำระเงินอย่างต่อเนื่อง ล่าสุด ธปท.ได้ส่งแผนพัฒนาระบบสถาบันการเงิน ระยะที่ 3 ที่จะนำมาพัฒนาระบบการชำระเงินในช่วงปี 2559 เป็นต้นไป เสนอแก่คณะรัฐมนตรี (ครม.) พิจารณาแล้ว โดยจะให้ความสำคัญกับการบริการชำระเงินทางอิเล็กทรอนิกส์มากขึ้น ซึ่งจะช่วยลดต้นทุนของผู้ให้บริการได้มากขึ้น
ทั้งนี้ ธปท.ตั้งเป้าหมายในการให้บริการทางการเงินก้าวเข้าสู่มาตรฐานการให้บริการที่ดียิ่งขึ้นแบบสะดวกทุกที่ ทุกเวลา ทุกช่องทาง แต่มีความปลอดภัย ซึ่งผู้บริโภคมีความสะดวกมากยิ่งขึ้น
อย่างไรก็ดี การให้บริการ 4จี ที่กำลังจะมาถึง จะทำให้การแข่งขันในอนาคตในการให้บริการทางการเงินจะยิ่งทวีความรุนแรงมากยิ่งขึ้น ท่ามกลางการแข่งขันดังกล่าว ธปท.อยากฝาก 2 ด้าน คือ การพัฒนาโครงข่ายพื้นที่ให้เกิดการประหยัดต้นทุน จากการใช้ระบบร่วมกัน ไม่ใช่การลงทุนที่ซ้ำซ้อนกัน และการดูแลให้ระบบมีความปลอดภัยได้มาตรฐาน
ด้าน ปริญญา จินันทุยา ผู้อำนวยการฝ่ายพัฒนาผลิตภัณฑ์เงินฝากและการชำระเงิน ธนาคารธนชาต ที่ร่วมมือกับค่ายมือถือ 3 บริษัทใหญ่ คือ เอไอเอส ดีแทค และทรูมูฟ เปิดให้บริการการเชื่อมต่อระบบกระเป๋าเงินออนไลน์บนมือถือ หรืออี-วอลเล็ต ผ่านเอไอเอส เอ็มเปย์ แจ๋ว วอลเลท (Jaew Wallet) และทรูมันนี่ ซึ่งเป็นครั้งแรกของการเปิดให้บริการโอนเงินข้ามแอพพลิเคชั่นอี-วอลเล็ต ยืนยันว่า เป็นระบบที่มีความปลอดภัยในการบริการ เพราะธนาคารธนชาตได้ร่วมกับมาสเตอร์การ์ดในการช่วยดูแลด้านความปลอดภัย 
การให้บริการดังกล่าวถือเป็นการรองรับกระแสธุรกรรมอิเล็กทรอนิกส์ตามนโยบายการส่งเสริมของ ธปท. และกระแสการนิยมช็อปปิ้งทางออนไลน์มากขึ้น โดยเชื่อว่า หากบริการ 4จี เปิดให้บริการ และสัญญาณดี ผู้บริโภคก็จะนิยมใช้ระบบการชำระเงินออนไลน์ผ่านอี-วอลเล็ตมากขึ้น ลูกค้าธนาคารก็จะขยายตัวตามไปด้วย
สำหรับธนาคาร บริการนี้จะช่วยลดต้นทุนการให้บริการการเงิน และได้รายได้ค่าธรรมเนียมเพิ่มด้วย โดยปีแรกธนาคารตั้งเป้ามีลูกค้าเพิ่มสัดส่วน 10% ของบัญชีผู้ใช้มือถือของ 3 ค่ายที่ 8 ล้านไอดี ในส่วนนี้เป็นพรีเพด 2.5 แสนบัญชี
ก่อนหน้านี้ ธนาคารซีไอเอ็มบี ไทย เปิดเผยว่า ได้รับอนุญาตจาก ธปท.ให้ใช้ช่องทางสาขาของศูนย์บริการโทรศัพท์มือถือค่ายเอไอเอสให้สามารถเปิดบัญชีเงินฝากให้ลูกค้าธนาคารได้ เป็นการรองรับธุรกรรม Beat Banking ของธนาคารซีไอเอ็มบี ไทย ให้ขยายตัวมากขึ้น นอกจากนี้ยังเป็นธุรกรรมที่เชื่อมโยงเงินจากกระเป๋าเงินอิเล็กทรอนิกส์ของลูกค้าเอไอเอสกับบัญชีธนาคาร ซึ่งจะช่วยให้ธนาคารซีไอเอ็มบี ไทย เพิ่มฐานลูกค้าให้เพิ่มขึ้นเป็น 1 แสนรายในปีหน้า จากปัจจุบันที่มีอยู่เพียง 2 หมื่นราย